Koli-Koli

Koli-Koli (myös Koli Koli, Kolikoli) on Nigerin sivuhaara joen sisämaasuistossa Malissa. Se haarautuu itään Débojärvestä, virtaa Korientzéjärven läpi ja yhtyy Bara-Issaan Saraférén kylän luona.

Joen virtaus käsittää vuodenajasta riippuen 3–10 prosenttia Débojärvestä lähtevästä vesimäärästä. Korientzessa vuosina 1992–1997 mitattu keskiarvo on 51,9 kuutiometriä sekunnissa. Korkean tulvan aikaan Koli-Kolin vedet ruokkivat sisämaasuiston itäreunalla olevia järviä. Kuivana aikana se muuttuu erillisten lampien ketjuksi.

Koli-Koli mutkittelee itä-länsisuuntaisten hiekkadyynien välissä. Jokiuomaan kasautuneen hiekan takia se ei ole enää liikennöintikelpoinen. Lisääntynyt kuivuus ja vesimäärän vähentyminen vaikeuttavat maanviljelyä ja kalastusta.

Lähteet

Malin joet
Nigerin vesistö